Moot-moord: ‘Waarskynlikheid bestaan dat res van gesin in gevaar is’Stefan Visser tydens ‘n vorige hofverskyning. Foto: Phillip Bruwer Stefan Visser (29), wat verdink word van die moord op sy skoonma, pastoor Elsabe van Niekerk (55), het Maandag emosieloos gestaan en luister toe landdros Kiru Pillay op die vierde dag van sy borgtogaansoek, wat op 6 Mei begin het, in die Pretoria-landdroshof haar uitspraak gelewer het. Sy het gesê Visser, geklee in ŉ denim en blou sweetpakbaadjie, kon nie aan die hof bewys dat sy persoonlike omstandighede dit regverdig om op borgtog vrygelaat te word nie. Hy kon ook nie bewys dit is in die belang van geregtigheid nie. “Die staat se bewyse dui aan dat dit moord met voorbedagte rade was,” het Pillay tydens haar uitspraak gesê. “Om iemand 31 keer met ŉ mes te steek en vier keer te sny dui daarop dat die graad van geweld erger is as ŉ normale moord. Dan is daar die verklaring oor die dreigement wat hy gemaak het wat sê hy gaan sy skoonouers, vrou, kinders en homself om die lewe bring. Hy het klaar die eerste deel van dié dreigement uitgevoer en die waarskynlikheid bestaan dat die res van die gesin se lewe in gevaar is.” Sy het voorts gesê dat Visser nie tydens die aansoek aangedui het dat hy onskuldig is nie, maar net dat hy geheueverlies omtrent die voorval het. “Die bewering dat hy nie kan onthou nie is slegs deur sy verdediging aangevoer. Dit is nie feitlik bewys nie. Daar is egter bewyse dat hy ŉ balaklawa aangehad het om te probeer om sy identiteit weg te steek. Hy het ook gevlug en probeer jok deur te sê daar was ŉ inbraak waarby vier swart mans in ŉ rooi VW Golf by betrokke was, so dit is onwaarskynlik dat hy tydelik waansinnig was. As dit wel die geval is dat hy daaraan lei, hou dit ook ŉ gevaar vir die publiek in as hy vrygelaat word, aangesien ŉ mens nie weet wat dié gemoedstoestand by hom veroorsaak nie.” Elsabe van Niekerk. Foto: Facebook Van Niekerk se man en dogter, Dirk van Niekerk en Leandri Visser, en Dirk se suster, Truia Cronjé, het dankbaar voorgekom toe hulle hoor hy is borgtog geweier. Visser se ma en sy swanger vriendin was ook in die hof en het geen emosie gewys nie. Maroela Media het vroeër berig Visser en Leandri was in die proses om te skei toe die moord op 11 April in Gezina, in Pretoria se Moot-gebied, plaasgevind het. Die egpaar het twee kinders. Visser het tydens sy borgaansoek beweer sy skoonouers het in hul huwelik ingemeng en hom weerhou om sy kinders te sien. Van Niekerk is by haar broer se werkswinkel vermoor nadat sy en Visser glo ŉ argument oor die kinders gehad het. Visser het beweer Van Niekerk het op hom gegil en hom gestamp, waarna hy nie meer kan onthou wat gebeur het totdat hy later dieselfde dag by sy vriendin se ouma se huis in Rietondale in hegtenis geneem is nie. Hy het op 14 April vir die eerste keer in die hof verskyn op aanklag van moord met voorbedagte rade, wat ŉ skedule 6-misdryf is. Die saak is tot 2 Augustus uitgestel vir verdere ondersoek. Lees vorige berigte oor die Moot-moord op Maroela Media.